ድንበር ጥሶ የሚገባ አካል የጤና ምርመራም የህግ ተጠያቂነትም እንደሚጠብቀው ተገለጸ
 አዲስ አበባ፡- የቤኒሻንጉል ጉሙዝ ክልልን ከሚያዋስኑ አገሮች ድንበር ጥሰው ወደ ኢትዮጵያ የሚገቡ አካላት የሚጠብቃቸው የጤና ምርመራና ድንበር በመጣሳቸው ደግሞ የህግ ተጠያቂነት መሆኑን የክልሉ ግብረ ኃይል ጸሐፊና የክልሉ ፖሊስ ኮሚሽን ኮሚሽነር መሀመድ ሀምደኒል ገለጹ፡፡ ወረርሽኙን እንደ ትልቅ መሳሪያ በመጠቀም ጥቃት እንዳይኖርም እየተንቀሳቀሱ መሆናቸውን ተናገሩ፡፡ኮሚሽነር መሀመድ በተለይ ለአዲስ ዘመን ጋዜጣ እንደገለጹት፤ ድንበር ጥሶ የሚገባ አካል ምርመራ የሚደረግበት በሁለት መልኩ ነው፡፡ የመጀመሪያው ሰውዬው በኮሮና ቫይረስ መያዝ አለመያዙን ለማረጋገጥ የሚያስችል የጤና ምርመራ ሲሆን፤ ሁለተኛው ደግሞ ደንቡን በመጣሱ ተጠያቂ ማድረግ ነው፡፡ ለዚህ ዋና ምክንያቱ የወረርሽኙ ጉዳይ እየከፋ በመምጣቱ ዋጋ እንዳያስከፍል ህጉን ጠበቅ ለማድረግ ታስቦ ነው፡፡እንደ ኮሚሽነሩ ገለጻ፤ በግልጽ በህግ የተቀመጡ መግቢያ ኬላዎች አሉ፡፡ እነዚህም ሶስት ሲሆኑ፤ በተለይ ከሱዳን ጋር የሚያዋስኑ ናቸው፡፡ ይሁንና ዝግ በመሆናቸው በፌዴራል ፖሊስ የሚጠበቁ ናቸው፡፡ ከደቡብ ሱዳን ጋር ግን ህጋዊ የሆኑ ኬላዎች ስለሌሉ ሰዎች በአቋራጭ ሊጠቀሙባቸው የሚችሉትን መንገዶች በሰው ኃይል ዝግ እንዲሆኑ ተደርጓል፡፡ ተንጠባጥቦ የሚመጣውን ሰርጎ ገብ ግን ጸረ ሽምቅ ኃይልና ሚሊሻ ስለተቋቋመ ጥበቃው የተጠናከረ በመሆኑ ተጠያቂ በማድረግ ላይ ይገኛሉ፡፡ በመሆኑም በተዘጋጀው ለይቶ ማቆያ ይገባሉ፤ በሰሩት የህግ ጥሰት ደግሞ ተጠያቂ ይሆናሉ፡፡ እስካሁን በተደረገው ርብርብ ምንም አይነት ሰርጎ ገብ ድንበር ተሻግሮ አልገባም ያሉት ኮሚሽነር መሀመድ፤ከዛ በፊት ግን ወረርሽኙ በአገራችን ከተገኘ ጊዜ ጀምሮ ወደ 65 ያህል ሰው በህገ ወጥ በመግባቱ በጤናው ጉዳይ ተመርማሪም ተጠያቂም ማድረግ ችለናል ብለዋል፡፡እርሳቸው እንዳሉት፤ ክልሉ ደቡብ ሱዳንና ሱዳን ያዋስኑታል፡፡ ስለዚህም ሰዎች በመውጣትና በመግባት በሽታውን እንዳያመጡ ከሌሎቹ የአገሪቱ የደህንነት ስራ ጋር በማቀናጀት የተለያዩ ተግባራት እየተከናወኑ ነው፡፡በክልሉ ያለው የመከላከያ ኃይል የግብረ ኃይሉ ሰብሳቢ ሲሆን፤ ከግብረ ኃይሉ ጸሐፊ ጋር በመሆን በየጊዜው የተሰሩ ስራዎችን ለክልሉ ፕሬዚዳንት ሪፖርት ያቀርባሉ፡፡በድንበር አካባቢ ሰው እንዳይገባ የመከላከያ ሠራዊታችንና የክልሉ ፖሊስ ሽምቅ ኃይላችን እንዲሁም ፌዴራል ፖሊስ እና ሚሊሻ በማደራጀት በቋሚና በተንቀሳቃሽነት ስራዎችን በመስራት ላይ እንገኛለን ያሉት ኮሚሽነሩ፤ በተለይ ደግሞ ታላቁ የኢትዮጵያ ህዳሴ ግድብ በክልላችን እየተገነባ ያለ ፕሮጀክት ከመሆኑ ጋር ተያይዞ ህዳሴ ግድባችንን ለማደናቀፍ የሚንቀሳቀሱ ኃይሎች ይህንን ወረርሽኝ እንደ ትልቅ መሳሪያ ተጠቅመው እንዳያጠቁ በጉዳዩ ዙሪያ በጣም በጥንቃቄ እየተንቀሳቀስን ነው ብለዋል፡፡እስካሁን በተንቀሳቀሱባቸው ተግባራት የተወሰዱ እርምጃዎችም መኖራቸውን ጠቁመው፤ የተያዙ ግለሰቦች በገንዘብም በእስርም የተቀጡ መሆናቸውን አስረድተዋል:: ኃላፊነታችን አገርንና ህዝብን መጠበቅ ነው ሲሉም ገልጸው፤ የአስቸኳይ ጊዜ አዋጁ ወሳኝ በመሆኑ ህዝቡ ለአዋጁ መከበር ሊተባበር እንደሚገባው ተናግረዋል፡፡ እንደ እርሳቸው ገለጻ፤ በአገር አቀፍ ደረጃ መንግስት እየወሰደ ያለው እርምጃ በጣም ጥሩ ነው፡፡ ጤና ሚኒስቴር የሚያወጣቸውን እና ኮማንድ ፖስቱ የሚያወጧቸውን መመሪያዎችን በተቀናጀ መልኩ በማስከበር ላይ ናቸው፡፡ በክልል ደረጃም የተቋቋመው ግብረ ኃይል እስከ ዞን፣ ወረዳና ቀበሌ ድረስ በጸጥታም ሆነ በህግ ማስከበር ስራ ተሰማርቷል፡፡ ጎን ለጎን ደግሞ ግንዛቤ ሊያስጨብጡ የሚያስችሉ ትምህርቶችም እየተሠጡ ነው፡፡ በእስካሁኑ ካጋጠሟቸው ተግዳሮቶች መካከል ሺሻ ቤቶችና ገበያ አካባቢ የሕግ መጣስና የጥንቃቄ ጉድለት መፈጠር ነው ሲሉ ጠቅሰዋል፡፡ አክለውም ሰዎች በሽታውን የመናቅና አይዘኝም የማለት ነገር እንደሚያንጸባርቁም ተናግረዋል፡፡ ነገር ግን ግንዛቤ እንዲኖራቸው የተለያዩ ስራዎችን መስራታቸውንና ህግ በሚጥሱት ላይ ርምጃ በመውሰድ ላይ መሆናቸውን አመልክተዋል፡፡ በመሆኑም የተሻለ ግንዛቤ በመያዝ ላይ መሆኑን ገልጸዋል፡፡አዲስ ዘመን ግንቦት 22 /2012 ዓ.ም አስቴር
ኤልያስ